Birkebeinerens hodeskalle er funnet

Hodeskallen som tilhører skjelettet i brønnen på Sverresborg ble funnet i titiden fredag morgen. Skallen lå gjemt under steiner ved siden av beinrestene.

Dette er birkebeinerens hodeskalle. Skallen ble funnet under en stein i nærheten av resten av skjelettet. Norsk institutt for kulturminneforskning (NIKU)

Mia Kristin Midtbø

Trygve Lundemo Adresseavisen

10. juni 2016

Vi kan ikke si stort mer foreløpig enn at vi nettopp fant hodeskallen, sier utgravingsleder Anna Petersén til Adresseavisen, få minutter etter at arkeologene på Sverresborg i Trondheim gjorde det oppsiktsvekkende funnet.

Les også Ekstrem-arkeologi i Bjørvika

– En veldig spesiell dag

Arkeologene var i tvil om de i det hele tatt ville finne den.

– Det er en veldig spesiell dag. Spesielt, og veldig fint, sier Petersén

Hun regner med å finne ut mer i løpet av dagen, for ryggvirvelen er bevart, og det kan bli mulig å se om skallen er blitt skilt fra resten av kroppen før den ble kastet i brønnen.

Adressa.no sendte live da deler av skjelettet ble hentet opp.

Steinene som hodeskallen lå under, gjør utgravingen vanskelig. Hvis mange av dem flyttes, er det fare for at brønnen vil rase sammen.

Teori om halshogging

Det store spørsmålet etter utgravningene torsdag var om hodeskallen fantes i brønnen. Arkeologene stilte seg da tvilende til det. De hellet i retning en teori om at mannen som ble kastet i brønnen først var blitt halshogd og at skallen var blitt satt på en stake til skrekk og advarsel.

Les også Fant broen der kong Sverre kjempet

Politiets åstedsgransker hjelper til

Funnet på Sverresborg anses som sensasjonelt, siden det bekrefter historien i Sverres saga om at baglerne i 1197 kastet en død mann i brønnen for å forgifte drikkevannet.

Norsk institutt for kulturminneforskning (NIKU) utfører utgravingen som er finansiert av Riksantikvaren.

Politiets åstedsgransker hjelper til

NIKU får i dag også hjelp av åstedsgransker fra Trøndelag politidistrikt, Thomas Andresen.

– Han vil se på restene av skjelettet som nå tas opp, og muligens kunne si noe mer om hendelsesforløpet den dramatiske dagen i 1197, skriver NIKU i en pressemelding.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding